У тым жа нумары ёсць і прыклад недасканаласці працоўных зносін — замалёўка з натуры “Капрызы Каравацкага”. Кладаўшчык раённай зерненарыхтоўчай канторы без прычыны адмовіў у выдачы насеннага ячменя калгасу “Чырвоны ўдарнік”. Аграном гаспадаркі, які быў на чале 11 адкамандзіраваных на пагрузку калгаснікаў і калоны з дзвюх грузавых машын ды трактара, пайшоў скардзіцца да дырэктара канторы Рыгора Нікіфаравіча Баразны. Аднак і непасрэдны начальнік не здолеў прымусіць кладаўшчыка Каравацкага выконваць свае службовыя абавязкі належным чынам. Толькі напрыканцы рабочага дня калгаснікі атрымалі 5 тон насення — роўна палову ад аб’ёму, на які разлічвалі.